LIETUVOS PRAMONININKŲ KONFEDERACIJA

KONKURSO
„LIETUVOS METŲ GAMINYS“
NUOSTATAI

1. Šio dokumento paskirtis yra nustatyti konkurso „Lietuvos metų gaminys“ (toliau – Konkursas) tikslus ir organizavimo bei vykdymo tvarką.
I. KONKURSO TIKSLAI
2. Konkursu siekiama skatinti Lietuvos gamintojus kurti aukštos kokybės produkciją, konkurencingą tiek Lietuvos, tiek užsienio rinkose, informuoti vartotojus apie galimybę įsigyti patikimą, kokybišką, gamtai draugišką ir visais požiūriais saugų lietuvišką gaminį, skatinti Lietuvos žmones rinktis lietuvišką prekę. Konkurse vertinami tik Lietuvoje pagaminti gaminiai, kaip ši sąvoka apibrėžta Konkurso vertinimo reglamento 2.12 punkte, išskyrus Dizaino kategoriją (šių nuostatų 4.1 p.).
II. KONKURSO DALYVIAI
3. Konkurse gali dalyvauti visos Lietuvoje registruotos įmonės ir pateikti tik Lietuvos Respublikoje pagamintus / sukurtus ar suprojektuotus gaminius, esančius rinkoje (statybos objektus – eksploatacijoje) ne mažiau kaip pusę metų. Pateikiant paraišką Konkursui dėl statybos objektų, kartu turi būti pateikti ir statybos objekto užsakovo atsiliepimai apie objekto eksploatavimą ne mažiau kaip pusę metų.
3.1. Gaminys turi būti pagamintas Lietuvos Respublikoje esančiose gamybos patalpose. Gaminio pardavimo, pristatymo, sumontavimo ar naudojimo vieta reikšmės neturi.
3.2. Statybos objektai vertinami tik tuo atveju, kai jie pastatyti, rekonstruoti ar suremontuoti Lietuvos Respublikos teritorijoje.
3.3. Kai Konkurso dalyvis gaminį pagamino, sumontavo arba statybos objektą pastatė už Lietuvos Respublikos ribų, paraiška dėl paties objekto kaip gaminio neteikiama. Tokia veikla gali būti teikiama Paslaugų sektoriaus kategorijoje, vertinant Lietuvoje sukurtą projektavimo, inžinerinę ir gamybinę dalį.
4. Konkurso dalyviai sąlyginai skirstomi į šias kategorijas:
• Maisto ir pašarų pramonė;
• Aprangos ir tekstilės pramonė;
• Statybos ir statybos medžiagų pramonė;
• Elektronikos ir elektrotechnikos pramonė;
• Mašinų ir prietaisų pramonė;
• Aplinkosauginė pramonė (įranga ir technologijos);
• Farmacijos ir chemijos pramonė;
• Medienos perdirbimo, popieriaus ir baldų pramonė;
• Paslaugų sektorius.
• Dizainas.
4.1. Dizaino kategorijoje vertinamas Lietuvos Respublikoje atliktas kūrybinis ir projektavimo darbas. Šioje kategorijoje 3.1 punkte nustatytas reikalavimas dėl gamybos vietos netaikomas.
III. KONKURSO SKELBIMAS
5. Konkursas skelbiamas Lietuvos pramonininkų konfederacijos interneto svetainėje www.lpk.lt.
IV. KONKURSO ORGANIZATORIUS
6. Konkursą organizuoja ir vykdo Lietuvos pramonininkų konfederacija.
7. Atskiriems, su Konkurso organizavimu ir įgyvendinimu susijusiems darbams atlikti gali būti samdomi kiti asmenys.
V. VERTINIMO KOMISIJOS
8. Konkurso vertinimo komisijas (toliau – Vertinimo komisijos) pagal atskiras ūkio šakas iš skirtingų ūkio šakinių asociacijų, mokslo institucijų ar įstaigų bei visuomeninių organizacijų atstovų sudaro Konkurso organizatorius. Kiekvienos Vertinimo komisijos pirmininką skiria Konkurso organizatorius.
8.1. Prieš pradėdami vertinimą Vertinimo komisijų nariai pasirašo nešališkumo deklaraciją ir konfidencialumo pasižadėjimą (Vertinimo reglamento 1 ir 2 priedai). Nepasirašęs asmuo Vertinimo komisijos darbe nedalyvauja, jo balsas neskaičiuojamas.
8.2. Vertinimo komisijos nario nusišalinimo pagrindai ir tvarka nustatyti nešališkumo deklaracijoje (Vertinimo reglamento 1 priedas).
VI. PARAIŠKŲ IR GAMINIŲ PATEIKIMO KONKURSUI TVARKA
9. Asmenys, pageidaujantys dalyvauti Konkurse, Konkurso organizatoriui pateikia nustatytos formos paraišką ir sumoka dalyvio mokestį. Kartu su paraiška būtina pateikti detalų gaminio aprašymą. Paraiška dėl anksčiau Konkurse apdovanoto gaminio ar paslaugos gali būti teikiama Konkursui ne anksčiau kaip po 5 metų nuo apdovanojimo įteikimo dienos.
9.1. Paraiškos formą tvirtina Konkurso organizatorius. Forma negali prieštarauti šiems nuostatams ir Vertinimo reglamentui ir turi būti skelbiama kartu su skelbimu apie Konkursą. Paraiškoje Konkurso dalyvis nurodo:
9.1.1. gaminio gamybos vietą (adresą);
9.1.2. ar dalyvis yra gaminio gamintojas, ar prekės ženklo savininkas.
9.2. Kilus abejonių dėl pateiktų duomenų, prašymą pateikti gaminio kilmę pagrindžiančius dokumentus siunčia Konkurso organizatorius Vertinimo reglamento 5.3 punkte nustatyta tvarka. Kitais atvejais paraiška vertinama remiantis pateiktais duomenimis.
10. Dalyvio mokesčio dydis:
10.1. teikiant 1 (vieną) paraišką – 400 (keturi šimtai) Eur + PVM;
10.2. teikiant 2 (dvi) paraiškas – 725 (septyni šimtai dvidešimt penki) Eur + PVM;
10.3. teikiant 3–4 (tris–keturias) paraiškas, 1 (vienos) paraiškos kaina 325 (trys šimtai dvidešimt penki) Eur + PVM;
10.4. teikiant 5 (penkias) paraiškas ir daugiau, 1 (vienos) paraiškos kaina 300 (trys šimtai) Eur + PVM.
11. Dalyviams, kurie Konkursui pateikė reikalavimų, nustatytų šiuose nuostatuose, neatitinkančius gaminius ar paslaugas, dalyvio mokestis nėra grąžinamas.
11.1. Nustačius, kad Konkurso dalyvis pateikė neteisingus ar klaidinančius duomenis apie gaminio kilmę, gamybos vietą ar kitas esmines aplinkybes, arba dalyviui per nustatytą terminą nepateikus paprašytų kilmę pagrindžiančių dokumentų, paraiška atmetama, o dalyvio mokestis negrąžinamas.
11.2. Jei šios aplinkybės paaiškėja po apdovanojimo įteikimo, Konkurso organizatoriaus sprendimu apdovanojimas atšaukiamas, dalyvis netenka teisės naudoti Konkurso pavadinimą ir simboliką, o apie priimtą sprendimą skelbiama interneto svetainėje www.lpk.lt.
12. Atitinkamos kategorijos gaminių pavyzdžiai pristatomi į Vertinimo komisijos atstovo nurodytą vietą nurodytu laiku.
13. Degustacijai ir (ar) apžiūrai reikalingą gaminių pavyzdžių kiekį Vertinimo komisijos atstovas su Konkurso dalyviais suderina atskiru susitarimu.
14. Pasibaigus Konkursui ne maisto produktų grupės gaminiai grąžinami Konkurso dalyviui.
VII. GAMINIO VERTINIMAS
15. Konkursui teikiamo gaminio vertinimas vykdomas pagal Konkurso organizatoriaus patvirtintame vertinimo reglamente nustatytus kriterijus.
16. Konkursui pateiktus gaminius pagal šių nuostatų 4 punkte nurodytas kategorijas vertina atskirų šakų Vertinimo komisijos.
17. Konkurso rezultatus tvirtina atitinkamos šakos Vertinimo komisija. 
VIII. APDOVANOJIMAI
18. Konkurso nugalėtojams atitinkamos Vertinimo komisijos sprendimu įteikiami aukso arba sidabro medaliai.
19. Vertinimo komisija turi teisę medalio kategorijoje neskirti, jei nė vienas jai pateiktas gaminys nėra jo vertas.
20. Ant medalio yra nurodyti šie duomenys (rekvizitai):
20.1. Konkurso simbolis;
20.2. Konkurso organizavimo metai;
20.3. „Lietuvos metų gaminys“;
20.4. Lietuvos pramonininkų konfederacija.
IX. KONKURSO APDOVANOJIMŲ NAUDOJIMAS
21. Konkurso nugalėtojai turi teisę Konkurso apdovanojimus naudoti laimėjusių gaminio ar paslaugų reklamai ar (ir) kitokiam viešinimui.
22. Laimėjusiam gaminiui ar paslaugoms nebeatitinkant šių nuostatų ar Vertinimo reglamento sąlygų, Konkurso nugalėtojai praranda teisę naudoti apdovanojimą. Sprendimą dėl teisės naudoti apdovanojimą praradimo priima Konkurso organizatorius, apie tai raštu informuodamas Konkurso dalyvį ir paskelbdamas interneto svetainėje www.lpk.lt.

